Glenda May Jackson, CBE (gebore op 9 Mei 1936) is ’n Britse verhoog- en rolprentaktrise en ’n politikus. Jackson is reeds sedert die 1950's ’n aktrise en was van 1964 af vier jaar lank lid van die Royal Shakespeare Company. Sy het twee Oscars gewen – vir haar spel in die rolprente Women in Love (1970) en A Touch of Class (1973). Brian McFarlane, die hoofskrywer van The Encyclopedia of British Film, het haar vir haar rol in eersgenoemde prent groot lof toegeswaai. Ander bekroonde rolle sluit in Alex in Sunday Bloody Sunday (1971) en die titelrol in die BBC-televisiereeks Elizabeth R (ook 1971); sy het vir laasgenoemde ’n Emmy gewen. Van 1992 tot 2010 was Jackson LP vir Hampstead en Highgate en vroeg in Tony Blair se regering, van 1997 tot 1999, was sy ’n junior minister van vervoer. Sy het in 2011 aangekondig sy sal haar weens haar ouderdom nie in 2015 se algemene verkiesing beskikbaar stel nie. Die verkiesing het twee dae voor haar 79ste verjaarsdag plaasgevind.